Source: http://gaudinagytamas.hu/category/k%C3%A9pvisel%C5%91i_munka/jogv%C3%A9d%C5%91i_tev%C3%A9kenys%C3%A9g
Timestamp: 2018-01-23 19:28:09
Document Index: 29067107

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'Kúria ', 'bíróság ', 'bíróság ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Bíróság ', 'bíróság ', 'bíróság ']

Jogvédői tevékenység | dr. Gaudi-Nagy Tamás
Az ügyészség és a bíróság közös "ajándéka" 2006 ősze miatt: 200 nap fogház fenyegeti Gaudit, ha nem fizeti meg a jogerős, törvénytelen ítélet szerinti pénzbüntetést - a Kossuth tériek és 2006 őszi jogsértettek gyűjtést indítottak
2017, december 19 – 20:01
2013. október 23-án a Nemzeti Jogvédő Szolgálat és a Közhatalom Jogsértettjei Egyesület igazságtételt követelő tüntetésén még országgyűlési képviselőként nyilvánosságra hoztam névvel egy ügyész 2006 őszén elkövetett gyalázatos tettét, amellyel tönkre tette egy házaspár életét és egy emberi élet elvesztéshez vezetett. Azonban nem az ügyész ellen indult büntetőeljárás, hanem ellenem, ráadásul éppen a deliktumot elkövető, "jó hírnevére" kényes ügyész feljelentése alapján a mandátumom lejártát követően. Röpke három és fél év múlva 450 ezer forint pénzbüntetésre ítéltek első fokon rágalmazás miatt, többre mint Gergényit.
A bolsevik terroristák oroszországi hatalomátvételének 100. tragikus évfordulójára időzített másodfokú nyilvános ülésen a Fővárosi Törvényszék minden megalapozott jogi érvünket lesöpörve - a szakmailag egyedül helyes felmentés helyett - "nagy kegyesen" 300 ezer forintra enyhítette a büntetést..
Megyek tovább természetesen: felülvizsgálati indítvány a Kúriára, alkotmányjogi panasz az Alkotmánybíróságra és a képviselői mentesség szabályainak megsértése miatt kérelem az Emberi Jogok Európai Bíróságára. De a jogorvoslatok nem mentesítenek a pénzbüntetést befizetése alól.
Eldöntöttem: mivel nyilvánvaló justizmordról van szó, ezért nem kívánom megfizetni saját forrásból a pénzbüntetést, inkább leülöm a befizetés elmaradása esetén kiszabandó 200 nap fogházbüntetést. A bíróság esetemben annyira gyors volt, hogy még a jogerős ítélet előtt - jogszabálysértő módon - kiküldte a pénzbüntetés befizetési felszólítást, a fizetési határidő már le is járt. Ezt követően a bíróság a papírforma szerint szabadságvesztésre változtatja át a pénzbüntetést, várhatóan napokon belül.
Ebben a helyzetben jól esik „Magyar Nemzeti Bizottság 2006.” (a Gonda László, dr. Bene Gábor, Fáber Károly) és a 2006 őszi jogsértettek (Közhatalom Jogsértettjei Egyesület, Göbl György elnök) segítsége, akik a 2006 őszi jogsértetteket és minden hazafit a pénzbüntetés összegyűjtésére közleményt adtak ki.
Fontos részletek a közleményből:
"Mindannyian tudjuk, hogy egy jogellenes és igazságtalan ítélet született, amellyel szemben a 2006 őszi meghurcoltakért és a 2006 őszi igazságtételért rengeteget küzdő dr. Gaudi-Nagy Tamás további jogorvoslatokkal fog élni..."
"Kérünk minden jóérzésű hazafit, hogy akinek fontos az, hogy dr. Gaudi-Nagy Tamás nemzeti jogvédő folytathassa munkásságát a 2006 őszi igazságtételért, Budaházy Györgyékért, a Nemzet egyesítéséért és az elcsatolt magyar testvéreinkért az az alábbi számlaszámra juttassa el támogatását, amelyből a pénzbüntetés befizetésre kerül:
Közhatalom Jogsértettjeinek Egyesületének bankszámla adatai Duna Takarék Bank Zrt.,
számlaszám: 58600551-11207940,
közleményként beírni: dr. Gaudi-Nagy Tamás részére.
Nagyon fontos amit írnak a bajtársak, hogy:" a pénzbüntetés mértéke feletti támogatási összeget a Nemzeti Jogvédő Szolgálat javára kívánjuk fordítani, mivel ez az az egyetlen olyan jogvédő szervezet, amely 2006 ősze óta következetesen kiáll és harcol a jog eszközével a nemzeti önrendelkezés ügyéért és az igazságtételért."
A nemzeti jogvédők köszönik a szolidaritást!
Az ügy részletei.
A másodfokú eljárás Almási Lajos által készített videós összefoglalója, amelyen - mellettem és dr. Csisztai Molnár Péter védőm mellett - dr. Morvai Krisztina, dr. Bene Gábor és Gonda László értékelik a példátlan justizmordot:
Hazafias tüntetés Brüsszelben az Európai Parlament előtt az EU ártalmas bevándorlási politikája ellen (2017. 11.29.)- fotók
2017, december 11 – 10:10
Hazafias tüntetés Brüsszelben az Európai Parlament előtt az EU ártalmas bevándorlási politikája ellen (2017. 11.29.)-...
Posted by Gaudi-Nagy Tamás on Sunday, December 10, 2017
"Juncker, Soros takarodjatok! " - Gaudi beszéde az Európai Parlament előtti bevándorlásellenes tüntetésen (2017. 11.29.)
2017, december 11 – 09:59
A rendezvényen felszólaltak még: Poszpischek Tamás főszervező, Budaházy Edda, a Hozz világra még egy magyart! mozgalom alapítója, aki felolvasta Budaházy György levelét is, dr. Bene Gábor közjogász és Gonda László "néptribun" a teljes tüntetés felvétele itt látható:
Köszönet a felvételekért Almási Lajosnak!
"Nem tűrjük tovább Európa elárulását, Juncker és társai takarodjanak, vigyék magukkal Sorost és a bevándoroltatott migránsmliiókat, és az álcivil, álliberális és áljogvédő kollaboráns szervezeket" -ezt az üzenetet küldtem százmilliónyi európai ember nevében az Európai Unió vezetőinek a 2017. november 29-én Brüsszelben az Európai Parlament előtti bevándorlásellenes hazafias tüntetésen.
"Ellenállunk és Európa szabadságszerető népeinek elére állva megvívjuk szabadságharcunkat ! Ha elegen leszünk, akkor blokkolhatjuk az ördögi Soros terv végrehajtását jelentő állandó, kötelező és felső korlát nélküli bevándorlási kvótát"- hívtam fel a figyelmet, kiállva egyúttal az EU által leginkább támadott lengyel-magyar nemzet szövetsége mellett.
Előre megmondtam: november 30-án az Európai Parlament újabb hatalmas összeget (817 millió euró) rendel a migrációs terv végrehajtása érdekében. Így is lett.
Jelentős sajtóérdeklődés kísérte az eseményt: az Euronews stábja is tudósított (EU zászló taposással- köszönjük) , amelyben elsőként reagáltam magyar részről a volt EU biztosok órákkal korábban nyilvánosságra hozott levelére, amelyben a migárciós tervvel szembeni ellenállás miatt minden EU forrás elzárását követelik, persze az EU jogával ellentétesen.
(Euronews angol verzió, a magyar verzió) már elfogult és hazug, mivel az angol változatban szereplő jobboldali tüntető fordulattal szemben szélsőjobboldalinak nevez bennünket, az angolban a foglalkozásom jogász, aktivista, a magyarban csak volt jobbikos képviselő... No comment...
A főszervező és ötletgazda Poszpischek Tamás kezdeményezését örömmel karoltam fel és a volt gárdista Csíkhelyi Levente szervezőtársával együtt sokat dolgoztunk ezért a tüntetésért. Nem árt tudni, hogy "Európa fővárosában" - ahol már a leggyakoribb fiú újszülött név a Mohamed - a gyülekezési jognak pártállamban ismert rendszere működik: a tüntetéseket a bejelentést követően nem tudomásul veszik és kívételes törvényi esetben megtiltják, hanem enegedélyezik, ráadásul erre nincs határidő és erre a tüntetéssel érintett kerület polgármestere jogosult. Eredetileg Rob Verreycken flamand jogász kollégám segítségével az Európai Parlamenthez legközelebb eső térre, a Place Luxembourgra jelentettük be a tüntetést hetekkel korábban már csak ezért is, mert szokásoan ítt tartják az EU döntései miatti megmozdulásokat (pl. dühös francia gazdák stb.)
Többszöri nógatás után Ixelles kerület polgármester asszonya nem ide, hanem egy térrel odébb "engedélyezte" a tüntetést mondván a sok tüntetés miatt a tér éttermei és kávéházai zúgolódnak. Már nem volt idő bírósághoz fordulni, ezért a helyszínen közöltem a biztosítási rendőrparancsnokkal, hogy át fogunk menni a Luxembourg térre és az eredeti helyszínen tartjuk meg a rendezvényt. A határozott jogvédő fellépésem sikerre vezetett, és így hangos és látványos vonulással (repkedtek az arrafelé nem gyakori jelszavak, mint " Migrants go home ! Fuck you Soros ! Freedom for Hungary-Poland and Europe! Ria ria Hungária !) átvonult lelkes tüntető csapatunk az eredeti helyszínre, ahonnét a remek hangosítás és kiváló angol szinkrontolmácsolás révén eljutott üzenetünk. A rendezvény végén magukról megfeledkezett lengyel hazafiak EU zászlót égettek, ejnye-bejnye...:-)))
A célunkat elértük, hiszen a brüsszeli akciónk a Euronews legnézettebb híre is lett és széles sajtónyilvánosságot kapott.
Terveink szerint folytatás március 6-án Brüsszelben egy sokkal nagyobb, vonulásos tiltakozó tüntetésen, amelyen már több ezer, különböző európai nemzetekből érkezett patriótákkal együtt emeljük fel hangunkat és mozgosítunk Európa elárulói ellen. Legyünk ott minél többen és együtt mondjunk nemet a Soros tervre és hazánk, s lengyel barátaink elleni támadásokra !
A kurucok is hírt adtak a tüntetésről, a hivatkozást a rendszer nem engedi beemelni, de rákeresve megtalálható!
A Magyar Idők c. napilap kiküldött tudosítójának beszámolója.
Szabadságot Magyarországnak! Szabadságot Európának!
A Hungarica zenekar utolsó idei koncertje: a Polgári Mulatóban december 9-én - ők nem változnak...
2017, december 8 – 22:18
Szeretettel várunk december 9-én 19 órától a Hungarica koncertjére a Polgári Mulatóban!
(http://polgarimulato.hu, Budapest, V. kerület, Kossuth Lajos u. 17.)
Ez lesz a zenekar utolsó idei koncertje.
Kapunyitás: 19:00 Kezdés: 20:00
Belépő: 2000 Forint (csak a helyszínen kapható)
Gyerekeknek 14 éves korig ingyenes
Az egyik kedvenc számom tőlük, a Vérrel szentelt föld, ami most különösen aktuális. A Kárpát-medencét, hazánkat nem adhatjuk fel soha, nem adhatjuk ellenség kezére, nem is játszhatunk össze magyarellenes erőkkel, meg kell védenünk a külső és belső ellenségek ellen!
Az örök kedvenc "A szabadság betűi", amelyet a 2006 őszi rendőrterror és a fellángolt nemzeti ellenállás összecsapása ihletett. A nemzeti ellenállás himnusza lett. "Diadalt arat, győz az igaz szó." - mintha nem mindenki emlékezne már erre a sorra.
Két nagyobb fiam, Bálint és Nándor is szerepel a klipben, hű de törpék voltak még anno 2008-ban, most már 16,5 és 14 évesek, a legkisebb András pedig 10 és fél.
A zenekar a nemzeti ellenállás egyik meghatározó legendájává vált, valódi nemzeti intézménnyé, ráadásul a nemzeti jogvédelemért két alkalommal is (2009, 2010) nagysikerű jótékonysági koncertet adtak, hét éve a telt házas Petőfi csarnokban. Micsoda idők voltak és mivé lettek... Miért hagytuk, hogy így legyen? De a történelemnek nincs vége...
Tavaly februárban a Hungarica 10. éves jubileumi koncertje csodás élmény volt, a zenekart Krisztinával együtt néhány mondatban méltattuk a színpadon. Így számoltam be a koncertről.
Meghívó a Budaházyról és a nemzeti jogvédőkről szóló könyv bemutatójára a Polgári Mulatóba (2017. dec. 5.)
2017, december 5 – 06:16
Szeretettel várunk minden kedves hazafit december 5-én, kedden 18 órakor a Polgári Mulatóban ( Budapest, V. kerület, Kossuth Lajos u. 17.), ahol az "Igazságtalan a Budaházy-ítélet!" nevű csoport szervezésében Varga Domokos György "Abó és Robó" c. regényét mutatja be a szerző.
A regényben „nagyszerű arányban keveredik mese és valóság: a tudományos-fantasztikus irodalom, a családtörténet, a költészet – a politikai közbeszéd legfrissebb témáival”. Rubik Lászlót, a történet elbeszélőjét azzal bízza meg a világ leghatalmasabb informatikai cégének vezetője, hogy készítse el az első igazán emberszabású robotot. Rubik László tizenöt éves gyermekének, Abónak nincs, és már nem is lesz testvére. Robó ezért „születik meg” Abó öccseként. Abó mindent elkövet a radikális hazafiak, Budaházy György és társai kiszabadításáért, még Robót sem rest bevetni.
Közreműködnek: Varga Domokos György, a szerző, Budaházy Edda, az est háziasszonya és dr. Gaudi-Nagy Tamás, a Nemzeti Jogvédő Szolgálat ügyvezetője, valamint a még ma is házi őrizetben tartott Budaházy György élő kapcsolásban!
Már most felhívjuk a figyelmet, hogy december 9-én 19 órától Hungarica koncertnek ad helyt a Polgári Mulató. Ez lesz a zenekar utolsó idei koncertje. Belépő: 2000 Forint (Csak a helyszínen kapható). Gyerekeknek 14 éves korig ingyenes
A program terjesztését hálásan köszönjük!
Találkozzunk, beszélgessünk, tanuljunk együtt, egymástól és álljunk ki az első fokú törvénytelen ítélettel 125 év fegyházra ítélt Budaházy György és 16 társa közkegyelméért!
Szeretettel várunk minden kedves hazafit!
Varga Domokos György (Budapest, 1952. október 2.) magyar író, újságíró, szerkesztő.
2006 januárjában egy ügyészi határozat és az akkori kormányfő vagyon-nyilatkozatának ellentmondásai miatt eljárást kezdeményezett Gyurcsány Ferenc miniszterelnökkel szemben.
2007 májusában „elbúcsúzott” a politikai újságírástól. Arra hivatkozott, hogy a balliberális kormánynak a 2006 őszi civil megmozdulások nyomán megmutatkozó brutális fellépése – a rendszerváltás kezdete óta először – azokat is tiltakozásra késztette, akik amúgy nem az ún. nemzeti oldalhoz kötődnek, ezért ő innentől a szépirodalomnak, a meseírásnak élhet. Ettől kezdve már csak a Szilaj Csikóban jelennek meg politikai témájú publicisztikái, s csak külön felkérésre ír politikai, közéleti témájú könyveket.
2011-ben ő szerkesztette a nemzeti jogvédőkről szóló dokumentumkötetet, "Jogvédők a nemzet szolgálatában" címmel.
2016-ban ő szerkesztette a "Jelentés a Nemzeti Jogvédő Szolgálat 2006. őszi rendőrterrorral és megtorlásokkal összefüggő jogvédő küzdelmeiről a 10. évfordulón" c. kötetet.
Újságírói munkásságáért 1997-ben Sajtótisztességért díjat kapott a Közakarat Egyesülettől; 2010-ben Nemzeti Újságírásért bronz fokozat díjat kapott a Független Újságírók Szövetségétől.
2017, november 23 – 14:33
Ma egy fontos interjú jelent meg velem a Magyar Időkben a nemzeti jogvédelemről, Soros-tervről, az elcsatolt magyarok önrendelkezéséről és a Jobbikról. Kiváncsi vagyok a véleményetekre. Nem tűrhettem tovább szótlanul a nemzeti radikalizmus totális felszámolásának szomorú projektjét. Az utolsó csepp számomra a Spinoza Házban történt megalázkodó Vona látogatás volt... Gondolom ezzel nem vagyok egyedül. Soha nem a pártok, hanem a Nemzet érdekeit tartottam szem előtt és továbbra is ebben a szellemben folytatom nemzeti jogvédő munkásságomat.
2017, november 16 – 14:04
2017, november 13 – 21:35
2017, november 6 – 12:34
Mindez 2013 őszén történt a 2006 őszi igazságtételt követelő tüntetésen. Az eljárás csekély 4 éve tart... Strasbourgi kártérítés a javamra az eljárás elhúzódás miatt garantáltnak tűnik... Első fokon elítéltek: idén január 5-én súlyosabb büntetést kaptam (450eFt pénzbüntetés), mint a 2006 őszi rendőrterrorban nyakig sáros Gergényi (ő jogerősen csak 400eFt pénzbüntetés) a nagy "elszámoltatási" perében...
A 2006 őszi rendőrterror utáni büntető igazságtételi gyorsmérleg még mindig siralmas: Gyurcsány szabadlábon, sőt nem kizártan a balliberális oldal miniszter-elnök jelöltje, Gergényi enyhe pénzbüntetést kapott, társai felmentve, Budaházyék 125 évre elítélve (Budaházy György és 16 társa közül a legtöbben kényszerintézkedés - tipikusan házi őrizet- alatt) és jómagam a 2006 őszi igazságtételért folyatott küzdelem miatt a büntetőbíróság előtt.
Ezért is fontos, hogy a 11. évforduló alkalmával nyilvánosan bejelentett Alaptörvény módosítási nemzeti jogvédő javaslatunk mielőbb elfogadást nyerjen, hogy az elévülésre tekintet nélkül üldözhetőek legyenek a 2006 őszi állami erőszak és megtorlások elkövetői. Lázár János kancellária-miniszter támogatásáról biztosította a javaslatot, most már csak legalább egy országgyűlési képviselő kellene, aki az indítványt mielőbb benyújtja... Sokan várjuk e lépést !
Még 2013-ban indult koncepciós büntetőeljárás ellenem a 2006 őszi rendőrterror igazságtételét célzó országgyűlési képviselői munkám során egy gyalázatos ügyészi cselekménnyel kapcsolatosan egy elszámoltatást követelő tüntetésen tett tényállításom kapcsán egy "jó hírnevére" kényes, 2006 őszi megtorlásokban részt vevő ügyész feljelentésére.
A vádat a szervezett bűnözés és korrupciós bűncselekmények leleplezésére hivatott csúcs ügyészi szerv, a Központi Nyomozó Főügyészség képviseli, amely buzgó "nyomozati munkával" közel ezer oldalnyi nyomozati iratot termelt ki.
Ha a 2006 őszi megtorlók és korrupt politikusok ügyében lennének ilyen aktívak, akkor nem lenne ilyen sanyarú az elszámoltatás mérlege...
A valóságbizonyítás sikere, a vonatkozó jogszabályi rendelkezések és a képviselői megnyilatkozásokat védő emberi jogi bírósági gyakorlat ellenére az elsőfokú bíróság bűnösnek talált folytatólagosan nagy nyilvánosság előtt elkövetett rágalmazás vétségében és ezért 300 napi tétel pénzbüntetésre ítélt, egy napi tétel összegét 1500,- Ft összegben állapította meg. A pénzbüntetés befizetésének elmaradása esetén a büntetést áltváltják 300 nap fogházban letöltendő szabadságvesztésre...
A másik célom, hogy a 2006 őszi rendőrterror és megtorlások elkövetőeinek érdemben elmaradt felelősségre vonásának szükségességére felhívjam a figyelmet. Az ügyészség házszámot tévesztett...
Gaudi végleges felmentése -Pásztor-féle büntetőügy, 2. rész (Gaudi perbeszéde) - következik még a 3. és 4. rész (ügyészi, védői perbeszédek és bírósági ítélethirdetés)
2017, november 4 – 13:24
Almási Lajos filmjében a Kúrián elmondott perbeszédem látható.
„Inkább tíz mást is főbe kell lőni, mint egyetlen kártevőt futni hagyni." - idéztem rettegett szovjet államügyészt, Visinszkijt, mivel ez, a Szovjetunió 1930-as, ötvenes éveiben, majd nálunk az ötvenes években alkalmazott szemlélet jellemezte a törvénytelen eljárás során a rendőrséget és ügyészséget, amelyben mellettem még két ártatlan embert is meggyanúsítottak és megvádoltak(egyiküket hetekre előzetes letartóztatásba helyezték, a másikat két napra őrizetbe vették, bilincsben hajnali házkutatásra vitték...) súlyos, összességében 6.5 év börtönbüntetéssel fenyegetett bűncselekmények elkövetésével Pásztor Istvánt a földvédő tüntetésünkön 2014. május 6-án ért incidens kapcsán.
Nem csak az a gond, hogy a vélemény-nyilvánítási szabadságom Pásztor tekintetében történő gyakorlása, illetve nemzeti jogvédő munkásságom miatt nem vagyok kártevő, de az is, hogy minderre úgy került sor, hogy első pillanattól fogva látható volt, hogy esetemben nem beszélhetünk felbujtásról.
Utolsó szó jogán elmondott beszédemet dr. Polt Péter legfőbb ügyésztől vett idézettel zártam: a 2013-as Btk. tankönyvi idézetét a felbujtás hiányáról is elég lett volna elolvasnia minden rendőrnek és ügyésznek, akik eljártak ebben a gyalázatos eljárásban:
"Együttlevő személyekhez (tömeghez) vagy szétszórtan levő határozatlan személyekhez szóló - bűncselekmény elkövetésére irányuló felhívás - bűncselekményt nem valósít meg."
A végleges felmentésemről szóló közleményem és az eljárás, s a Kúria döntésének védőimmel (dr. Manger Marcell és dr. Kovátsits László ) közös értékelése itt nézhető.
Budapest, 2017. november 4.
"Reszkess Gyurcsány!" - Gaudi beszéde a 2006 őszi igazságtételt követelő tüntetésen (2017.10.23)
2017, november 3 – 15:08
2017. október 23-án este, a 11 évvel korábbi szemkilövések, a véres rendőri lovasroham és az akkor meggyalázott Fidesz megemlékezés helyszínén Budapesten az Astoriánál tartottak tüntetést a Lelkiismeret '88 Csoport szervezésében a nemzeti jogvédők (Nemzeti Jogvédő Szolgálat - NJSZ) és a Gyurcsány-rezsim jogsértettjei. Az eseményen jellegzetes, azonosító számmal jelzett rabruhában és bilincsben feltűnt GYF fegyenc is, igaz, egyelőre pusztán a volt miniszterelnököt szimbolizáló bábu formájában. A demonstráció hangulata 2006 őszét idézte.
A 2006 őszi rendőrterror után 11. évvel: Gyurcsánynak és társainak börtönben a helye
2017, október 25 – 01:35
A 2006. őszi rendőrterror 11. évfordulóján a Polgári Mulatóban október 18-án tartott sajtótájékoztatón a Nemzeti Jogvédő Szolgálat képviselői, ügyvédei, dr. Morvai Krisztina független európai parlamenti képviselő és 2006. őszi rendőrterror áldozatait tömörítő Közhatalom Jogsértettjei Egyesület vezetői és áldozatok felhívták a figyelmet a 2006. őszi rendőrterror felelőseinek elmaradt felelősségre vonására, illetve nagyszámú jogsértett (a Kossuth tériek) máig elmaradt jóvátételére. Ismételten bemutatták a rendőrterror 10. évfordulóra elkészített bizonyító erejű dokumentumkötetüket "Jelentés a 10. évfordulón" címmel, amely többek között 56 megrázó áldozati esetleírást tartalmaz.
A rendezvényen bemutatták azokat a bizonyítékokat (akkori rendőri vezetők nyilatkozatai), amelyek igazolják, hogy Gyurcsány Ferenc akkori miniszterelnök felelőssége megkerülhetetlen a véres 2006. őszi rendőrterror megtörténtében, ezért felelősségre vonása elkerülhetetlen. Több egykori főrendőr (köztük a 2006. őszéért jogerősen csupán 400 ezer forint pénzbüntetésre ítélt volt budapesti rendőrfőkapitány Gergényi és a volt országos rendőrfőkapitány-helyettes Szabadfi) megerősítette vallomásában, hogy az MTV székházostrom másnapján délelőtt az Országházban Gyurcsány Ferenc akkori miniszterelnök (nem kizárhatóan a törpepárti mozaikokra hullott balliberális oldal jövendő miniszterelnök-jelöltje) "eligazítást" tartott az akkor rendvédelmi vezetőknek, és a rend helyreállítását rendelte el. Órákkal később aznap este, szeptember 19-én megindultak a kegyetlen embervadászatok, amelyek során több száz embert vertek meg, kínoztak meg, vettek önkényesen őrizetbe Budapesten az azonosító jelvény nélkül tomboló rendőri erők, majd tucatnyi koncepciós eljárás indult ártatlan civilek ellen, amelyek során drákói statáriális ítéletek születtek. Ezeket utóbb törvénnyel semmisnek nyilvánították.
Kérdés: miért "baltázta" el az ügyészség a felelősségre vonást és miért ellenezte a nemzeti jogvédő ügyvédek sértetti képviselőként történő bekapcsolódását a Gergényiék elleni perbe ?
Ráadásul Orbán Viktor miniszerelnök megbízottja, dr. Balsai István (azóta alkotmánybíró) az Országgyűlés által 2011-ben elfogadott jelentésében a tíztől húsz évig terjedő fegyház büntetéssel fenyegetett terrorcselekmény lehetőségét is felvetette a lakosság megfélemlítését célzó tömeges erőszakos rendőri bűncselekmények miatt. Ehhez képest Budaházy György és 16 társai kaptak első fokon terrorcselekmény miatt súlyosan törvénysértő ítélettel tavaly 125 évet...
A rendezvény előtt a Fővárosi Törvényszéken sajtónyilvános keretek között jogalakító próbaperes keresetet nyújtott be dr. Gaudi-Nagy Tamás ügyvéd, a Nemzeti Jogvédő Szolgálat ügyvezetője a 2006. október 23-án hajnalban a Kossuth térről jogellenes feloszlatott, kiszorított 173 tüntető közül három emblematikus személy (Gonda László, Fáber Károly és Bene Gábor) képviseletében nem vagyoni kártérítés érvényesítése iránt. Ők - az áldozatok elsöprő többségével ellentétben - máig semmilyen jóvátételt nem kaptak, dacára annak, hogy az oszlatást a bíróság jogellenesnek nyilvánította, és az követelések elévülését a korábbi jogi képviselő, néhai dr. Grespik László ügyvéd felszólításokkal megszakította. Az ügy jelenleg az Emberi Jogok Európai Bírósága előtt van: a kormány válaszára vár a strasbourgi bírói fórum. November közepéig kell nyilatkoznia az igazságügyi tárcának: felvállalja a gyurcsányi önkény jogsértését, vagy elismeri a jogalapot, és egyezségi tárgyalásokat követően önként a kialakult bírói gyakorlatnak megfelelő jóvátételt ad a jogsértetteknek, akik közül hárman már távoztak az élők sorából... A jogsértettek az egyezséget elkerülhetetlennek és célszerűnek látják.
1956-2017: 61. éve kezdődött szent szabadságharcunk ! - Ma 18 órakor az Astoriánál követeljük a szemkilövetők megbüntetését !
2017, október 23 – 11:07
Az emlékezéshez és mai szabadságküzdelmeink ihleforrásakánt szeretettel ajánlom minden követőmnek a Corvin köziek c. csodás dalt Cseh Tamás előadásában, amely felvételen korabeli mozgóképek idézik meg a legendás és példamutató napokat.
Ma (2017. október 23.) 18 órakor az Astoriánál nemzeti jogvédők és a szemkilövető Gyurcsány rezsim jogsértettjei közös tüntetésen követelik a 2006 őszi rendőrterror máig büntetlen és bűneikért elnézést sem kért fő felelőseinek (GYF, Gergényi és társaik...) megbüntetését a 11. évvel ezelőtti soha meg nem bocsátható és el nem évülő gaztetteikért, amellyel belelövettek a diktatúra ellen tiltakozókba és rendőrlovakkal megtaposták szent szabadságharcunk 50. évfordulóján megemlékezőket.
Követeljük a 2006 őszi rendőrterror büntetteinek elévülésre tekintet nélküli üldözését lehetővé tevő - Lázár János, Miniszterlenökséget vezető miniszter által támogatott - Alaptörvény módosítási javaslatunk mielőbbi elfogadását és valóban hatékony büntetőeljárások ezt követő megindítását!
Az elévülést kizáró, valódi felelősségre lehetővé tevő Alaptörvény módosítási javaslatunkat október 18-án jelentettük be a Nemzeti Jogvédő Szolgálat sajtótájékoztatóján és egyúttla bemutattuk GYF és társainak elítélését garantáló bizonyítékokat.
A mai tüntetésen többek között a jogsértettek kebeléből alakult népbíróság ítélkező tanácsa kihirdeti GYF és társai ügyében ítéletét.
A felszólalók között lesznek a Kossuth tériek (pl. Gonda László, Bene Gábor, Fáber Károly), a Lelkiismeret'88 Csoport vezetője, Tölgyessy Magdi, a Közhatalom Jogsérttjei Egyesület vezetője, Gőbl György (elnézést a hasonlatért, de 2006 ősz Wiesenthalja...), Dukán Dániel a gyurcsányi önkény jogsértettje, telefonon Budaházy György elsőfokon törvénytelenül elítélt hazafi és nemzeti jogvédők, köztük Grespik Éva, tavaly eltávozott Laci felesége és jómagam. Várunk minden, a igazságtételt fontosnak tartó tettrekész jóakaratú embert a rossz idő ellenére is!
Lehetőség lesz a trianoni diktátum eltörlése érdekében indított nemzeti konzultáció aláírására is, mert fontos, hogy a Soros terv elleni harc mellett a nemzeti újraegyesítést is támogassuk!
Ma délelőtt a Kispesti Köztemetőben 11 órától a kispesti szabdságharcosok kopjafájánál és néhai Potyka bá fejfájánál megemlekezés a hőseinkre, jómagam is felszólalók!
Ne felejtsük az 56-os hősök ennél ezerszer keményebb körülmények között szálltak szembe a megszállókkal és örökre példát mutató módon verték meg a világ akkor legerősebb hadseregét...
Gaudi a Hír Tv Peron című műsorában
2017, október 19 – 22:09
2017. október 19-én a Hír Tv Peron c. műsorában három újságíró össztüzében egy igen pergős 18 percben nyilatkoztam többek között a 2006 őszi rendőrterrorért felelős, még mindig szabadlábon levő Gyurcsány Ferenc és társai megbüntetését célzó Alaptörvény módosítási nemzeti jogvédő javaslatunkról, a kárpátaljai magyarok elkerülhetetlen önrendelkezéséről, Ukrajnából történt kitiltásunkról, a Pásztor ügy miatti koncepciós vádak alóli végleges felmentésemről és arról, hogy vannak-e pártpolitikai ambícióim, európai parlamenti képviselői terveim...
Inspiratív kihívás volt, köszönöm a lehetőséget, remélem minden kérdést megválaszoltam, nem hagytam magam kizökkenteni...
Az ukrán külügyminiszter pénteki tüntetésünk betiltását követeli - DE: EZ ITT NEM SZOVJETUNIÓ ÉS NEM UKRAJNA, CSAK AZÉRT IS LESZ TÜNTETÉS!
2017, október 12 – 19:06
"A magyar külügyminisztérium tájékoztatta nagykövetségünket, hogy október 13-án Kárpátalja önrendelkezése szlogennel tartanak akciót. Mi ez, Budapest támogatja a szeparatizmust?" - kérdezte Klimkin. Szavai szerin azonnal tiltakozó jegyzéket küldött a kijevi külügyi tárca azzal a követeléssel, hogy tiltsák be ezt a "provokációt". "Biztosak vagyunk, hogy Magyarország továbbra is tiszteletben tartja Ukrajna területi egységét" - fűzte hozzá bejegyzésében az MTI beszámolója szerint
A demokratikus elvek, emberi jogok és alapvető szabadságok – valamint a jogállamiság elvének tiszteletben tartása a Felek bel- és külpolitikájának alapját, és e megállapodás alapvető elemeit képezik."
Töretlen optimistaként remélem, hogy Szijjártó Péter magyar külügyminiszterrel folytatott mai egyeztetésen belátja a jogállamiság kritériumait láthatóan nem ismerő ukrán külügyér (ha egy EU társult tagállam fő diplomatája ilyen autoriter reflexű, akkor milyenek a többiek...): a gyalázatos és jogtipró ukrán oktatási törvényt azonnal hatályon kívül kell helyezni. Ez a tárgyalási alap, utána pedig jön a jogfosztott kárpátaljai magyarság és más nemzetiségek (ruszinok, lengyelek, románok stb.) egyéni és közösségi jogainak biztosítása az iránymutató európai modellek alapján (Dél-Tirol, finnországi svédek, belgiumi németek stb.).
Klimkin úrnak pedig javaslom tanulmányozza át az önrendelkezés nemzetközi jogi irodalmát és akkor biztosan rájön: aki önrendelkezést követel az ENSZ Alapokmány 1.2 és a a Polgári és Politikai Jogok Nemzetközi Egyezségokmány 1. cikkével összhangban az nem feltétlenül területi elszakadást akar (ez az un. külső önrendelkezés), hanem területen belüli önigazgatást, azaz területi autonómiát a 47 tagállamból álló Európa Tanács (Ukrajna is tagja...) Parlamenti Közgyűlése 1334/2033, 1832/2011 és 1985/2014. sz. határozatainak megfelelően. Ukrajna éppen ezekben a hetekben bizonyítja be, hogy a történelem kiszámíthatatlan és magyarság, illetve ruszinok számára tragikus menete révén ölébe pottyant a csodálatos, értékes, soknemzetiségű, ezer évig Magyar Királysághoz tartozott Kárpátalja felelős igazgatására alkalmatlan. De még van visszaút... Ki tudja meddig ?
Véglegesen felmentettek a Pásztor-féle "köpködős ügyben"
2017, október 10 – 21:00
Győzött ma az igazság és a jog ezúttal, köszönöm mindenkinek különösen védőimnek, dr. Manger Marcellnek és dr. Kovacsics László ügyvédnek a remek szakmai munkát, dr. Morvai Krisztinának a töretlen és következetes kiállást mellettem, köszönöm a számos hazafi kitartó buzdítását és végül de nem utolsósorban a Kúria dr. Márki Zoltán bíró úr vezette tanácsának, hogy a törvényességet érvényesítette az ügyészség felülvizsgálati indítványát elutasító végzésével, az alsófokú bíróságokhoz hasonlóan példát mutatva a szakmai elhivatottságról.
„Inkább tíz mást is főbe kell lőni, mint egyetlen kártevőt futni hagyni." - ez a Visinszkij-féle, Szovjetunió 1930-as éveiben, majd nálunk az ötvenes években alkalmazott szemlélet jellemezte a törvénytelen eljárás során a rendőrséget és ügyészséget, amelyben mellettem még két ártatlan embert is meggyanúsítottak és megvádoltak(egyiküket hetekre előzetes letartóztatásba helyezték, a másikat két napra őrizetbe vették, bilincsben hajnali házkutatásra vitték...) súlyos, összességében 6.5 év börtönbüntetéssel fenyegetett bűncselekmények elkövetésével Pásztor Istvánt a földvédő tüntetésünkön 2014. május 6-án ért incidens kapcsán.
Ma ezt erősítette meg a Kúria döntése ritkán tapasztalt szakmai igényességgel és alapossággal.Ma a jog ünnepe volt a Kúrián, sokak vágya velem együtt, hogy ez ne kivételes alkalom, hanem a mindennapok megélt valósága legyen a bűnüldöző szervek, vádhatóságok és bíróságok gyakorlatában.
Nemsokára közzétesszük a perbeszédek és a Kúria tanácsának felvételeit tanulságul mindenki, de különösen az ügyészség számára, hogy soha többet ne kerülhessen sor az enyémhez hasonló politikai koncepciós eljárásra.
Morvai Krisztina mai levele Brüsszelből:
Miközben én az elképesztően unalmas brüsszeli szakbizottsági ülésen ültem, az otthoni Kúria - állítólag fergeteges, büntetőjog tankönyvbe illő szakmai indokolással - helybenhagyta dr. Gaudi-Nagy Tamás elsőfokú, valamint másodfokú felmentő ítéletét a koholt „Pásztor-féle, köpködős” ügyben. Végtelenül fáj a szívem, hogy nem lehettem ott, és nem hallhattam Tamás saját védelmében elmondott beszédét, a védői perbeszédet, a nyilvánvalóan politikai megrendelésre legyártott ügyészi beszédet, és nem hallottam a remek bírói indokolást. Egyre jobban vágyok arra, hogy fideszes vagy Fidesz-közeli barátaim, ismerőseim elmagyarázzák végre: mi folyik itt a büntetőeljárások területén? Mit művel az ügyészség? Miért maradt el az igazságtétel a Gyurcsány-bűnbandával, Gergényiékkel, a 2006-os szemkilövőkkel szemben? És ezzel szemben miért ragaszkodik a Polt Péter vezette ügyészség Gaudi-Nagy Tamás nemzeti jogvédő börtönbe juttatásához? Miért fektet hatalmas energiákat Budaházy és a Hunnia-csoporthoz tartozó hazafiak még súlyosabb fegyházbüntetésének elérésébe, miközben már sikerült kiszabatni rájuk 125 évet? Miért tartották annyira fontosnak a szemkilövető rendőrök nevében bocsánatot kérő és őket jogkövető magatartásra felszólító Szima Judit rendőri vezető börtönbe juttatását? Miért ezek a szívügyei a mai magyar, Polt Péter vezette ügyészségnek? Érti ezt valaki? Akkor kérem, magyarázza el nekem! Mindenesetre a tény és a jó hír: Gaudi-Nagy Tamást felmentették, szívből gratulálok neki és nagyon felnézek rá, amiért ilyen erővel és méltósággal csinálta végig ezt az elképesztő, szégyenletes, koholt büntetőeljárást. (Remélem, mindenki számára világos: az ügyészség ezzel az egy koholt eljárással nem elégedett meg, folyamatban van egy másik is: Tamás megnevezett egy olyan ügyésznőt, aki 2006-ban részt vett a tüntetők elleni megtorló eljárásokban, és ezzel összefüggésben szintén a vádlottak padjára ültette a „dicső” ügyészség. Ez az eljárás még folyamatban van.) Boldog vagyok büntetőjogászként, hogy gyönyörű hivatásunk méltóságát, jó hírét és dicső hagyományait megvédte a háromtagú kúriai bírói testület: Dr. Márki Zoltán, Dr. Somogyi Gábor és Dr. Székely Ákos. Nagyon várom, hogy Almási Lajos operatőrünk jóvoltából megismerhessem a perbeszédeket és az ítélet-indokolást, amelyet természetesen a nyilvánossággal is meg fogok osztani.
Az MTI beszámolója a mai döntésről:
Helybenhagyta a Kúria kedden azt a korábbi ítéletet, amellyel felmentették Gaudi-Nagy Tamás egykori jobbikos országgyűlési képviselőt a Pásztor István vajdasági politikus inzultálása kapcsán garázdaság miatt emelt vád alól. Gaudi-Nagy Tamást az ügyészség felbujtóként elkövetett garázdasággal és személyi szabadság megsértésével vádolta. A vád szerint 2014. május 6-án, az Országgyűlés alakuló ülésével egy időben tartott előre bejelentett demonstrációt a magyar föld megvédése érdekében a Parlament főbejáratától nem messze Gaudi-Nagy Tamás, aki a 2010-2014-es ciklusban volt jobbikos országgyűlési képviselő. Pásztor István, a Vajdasági Magyarok Szövetségének elnöke az alakuló ülés vendége volt, és amikor távozott a Parlament épületéből, Gaudi-Nagy az ott zajló demonstráción magához ragadta a szót, felhívta a figyelmet az arra haladó vajdasági politikusra, őt hazaárulónak titulálta, és arról beszélt, “a magyar nép kíméletlenül bánik el a hazaárulókkal”. A volt politikus biztatta híveit, hogy közvetlenül fejezzék ki határozott véleményüket az arra haladó határon túli politikusnak. A Pásztor István köré sereglők durván kiabáltak, fenyegették, becsmérelték a határon túli magyar politikust, megpróbálták feltartóztatni, lökdösték, ráncigálták és volt, aki többször leköpte. A vád szerint a helyzet lincshangulat felé közelített. Az ügyben három embert vádolt meg az ügyészség, a bíróságok azonban első-, majd másodfokon, jogerősen is csupán az egyik vádlottat ítélték közmunkára, a két másikat – köztük a személyi szabadság felbujtóként elkövetett megsértésével és garázdasággal vádolt Gaudi-Nagyot – felmentették. A volt jobbikos politikus esetében a felmentés bűncselekmény hiányában történt. Ezután az ügyészség a Kúriához fordult felülvizsgálati indítvánnyal és kérte a jogerős ítélet hatályon kívül helyezését, új eljárás lefolytatását Gaudi-Nagy Tamás vonatkozásában. Kedden a Kúrián a védelem a felülvizsgálati indítvány elutasítását kérte és a többi között azzal érvelt: csupán véleménynyilvánítás történt, az pedig még nem bűncselekmény, ha valakinek az érzékenységét sérti egy megnyilatkozás. Az ügyészség által emlegetett lincshangulatot pedig maguk a rendőrtanúk, illetve a videofelvételek cáfolták. A védő kiemelte, hogy a felbujtásnak konkrét személyhez kell szólnia és konkrét bűncselekményre kell vonatkoznia, amit később az érintett legalább meg is kísérel elkövetni, ez esetben azonban ilyen nem történt. Gaudi-Nagy Tamás felszólalásában arra hívta fel a figyelmet, hogy a büntetőjog nem lehet a politika eszköze, az ügyészség ezúttal “túltolta a biciklit”. A Kúria szerint az ügyészség felülvizsgálati indítványa nem alapos, ezért azt elutasította és a korábbi, bűncselekmény hiányában meghozott felmentő rendelkezést hatályában fenntartotta. A felbujtás szándékos magatartás; az lehet felbujtó, aki tudatában van annak, hogy bűncselekményre bír rá mást, előre látja, mi lesz a következménye tettének. Gaudi-Nagy Tamás azonban bárkihez szólt is, nézeteit terjesztette. Ezt erőteljes formában tette ugyan, de erőszakot nem fogalmazott meg – magyarázta indoklásában a Kúria tanácselnöke. A Kúria arra is felhívta a figyelmet, hogy ez az ügy nem annyira a szólásszabadságról szólt, mint inkább arról, hogy volt-e büntetőjogilag felróható szándékegység Gaudi-Nagy Tamás és a garázdaság elkövetői között. A bíróságok szerint nem, így pedig a volt politikus nem is lehetett felbujtója a történteknek. “A szó a tetthez képest mindig sokféle” – jegyezte meg a Kúria tanácselnöke, a fizikai, illetve verbális cselekmények megítélésének eltéréseit érzékeltetve.
Holnap a Kúrián felülvizsgálati ítélet várható Gaudi elleni (Pásztor-féle) koncepciós perben
2017, október 9 – 03:29
Ezúton tájékoztatom a hazafias közvéleményt, hogy a Kúrián (1055 Budapest, Markó u. 16. fszt 9.) 2017. október 10-én 9 órától kezdődő nyilvános ülésen az ellenem és két aktivista ellen egy 2014-es földvédő tüntetés és Pásztor István leköpése kapcsán indított koncepciós büntetőeljárásban felülvizsgálati ítélethozatal várható.
A Fővárosi Törvényszék 2016. szeptember 23-án hozott bátor és korrekt jogerős ítéletében a Pásztor István VMSZ elnök 2014. május 6-i földvédő tüntetésen történt leköpése kapcsán indított koncepciós eljárásban bűncselekmény hiányában felmentett az ellenem felbujtói minőségben elkövetett személyes szabadság megsértése és garázdaság minősített esetei miatt emelt vádak alól. Helyben hagyta tehát a dr. Csákány Ildikó vezette háromtagú bírói tanács (dr. Koós Béla Gergely, dr. Keszthelyi Csaba) meggyőző és részletesen indokolt jogerős felmentő ítéletében a Pesti Központi Kerületi Bíróság 2015. szeptemberi elsőfokú felmentő ítéletét, miután egyetértett velünk abban, hogy a bizonyítási eljárásban sikerült rendőr és civil tanúkkal, illetve felvételekkel cáfolnunk a képtelen vádakat: senki sem észlelt közvádas bűncselekményeket és lincshangulatot, senki nem látott okot rendőri közbeavatkozásra, Pásztorral kapcsolatos nyilatkozatom, a vélemény-nyilvánításra való felhívás nem volt felbujtás, így nem valósítottam meg bűncselekményt.
Az elsőfokú és másodfokú bíróság által szétzúzott vádak miatt felsült ügyészség a jogerős felmentő ítélet ellen a hat hónapos törvényes határidő utolsó napjaiban felülvizsgálati indítványt nyújtott be, kérve csoportos garázdaság bűntette felbújtójaként történő megbüntetésemet. Az ügyészség ráadásul megismételt eljárást kért, bár semmilyen okot és körülményt nem jelölt meg abban a körben, hogy milyen bizonyítási cselekmény elvégzését kéri, sőt hosszan érvel amellett, hogy a feltárt tényállás alapján kell engem mindenképpen megbüntetni, dacára egyébként a két felmentő ítéletnek, amelyek büntetőjogi felelősségemet egyértelműen kizárták.
Védőim: dr. Manger Marcell ügyvéd, a Nemzeti Jogvédő Szolgálat együttműködő partnere és dr. Kovacsics László ügyvéd.
Kérem, hogy aki szolidáris velem, és megteheti, jöjjön el a tárgyalásra, köszönöm az eddigi kiállást is!
2017, szeptember 30 – 15:29
Az Emberi Jogok Európai Bírósága már másodszor marasztalta el Magyarországot (a korábbi győzelem), amiért 2009 augusztus és 2010 április között , még a Bajnai-kormány idején a rendőrség törvénytelenül tiltotta be a bebörtönzött politikai foglyok (Budaházy György és társai) melletti és "nemzeti radikalizmus üldözése" ellen hazafias tüntetés megtartását a fővárosban, a Venyige utcai börtön előtt. A strasbourgi testület ítélete alapján ezúttal 1500 euró (közel félmillió forint) összeget köteles megfizetni az állam Körtvélyessy Zoltán jogsértettnek. Elbírálás előtt van a harmadik hasonló ügy: egy hasonló tüntetésnek a korábbiakhoz hasonló abszurd tiltási okokkal történő megakadályozása miatt napokkal a Gyurcsány-Bajnai rendszer négyötödös bukása előtt. Az új rendszer elszánt perbeli védekezése ennek fényében több mint képtelen...
Almási Lajos kamerája előtt a Venyige utcai börtönnél meséli el az ügyet dr. Gaudi-Nagy Tamás ügyvéd, a Nemzeti Jogvédő Szolgálat ügyvezetője és az általa képviselt strasbourgi győztes hazafi: Körtvélyessy Zoltán, míg a jelenleg is házi őrizetben sínylődő Budaházy György telefonon kommentálta a ritkaságszámba menő strasbourgi sikert.
.A határozat ez év júliusában született, de a napokban nyújtottak be fellebbezést, mivel a gyülekezési jog megsértését helyesen állapította meg a Bíróság, de kártérítést nem ítélt meg (ellentétben a nemrég hazánk ellen pert nyert homoszexuális iráni és két bangladeshi "menekült" menekültügyi őrizete miatti ügyével, azokban "természetesen" jelentős kártérítést rótt ki) és csak egy igen méréskelt perköltséget, amely a korábbi nyert perhez képest feleakkora összeg.
A gyülekezési jog területén iránymutató döntés kimondta, hogy „a tüntetések közlekedési okokra hivatkozással történő megtiltása kapcsán a hatóságoknak különös gonddal kell ügyelni arra, hogy a tüntetni kívánók gyülekezési szabadsága és mások mozgáshoz való joga közötti tisztességes egyensúlyt a demokratikus jogállam követelményei szerint biztosítsák.” Ez ebben az esetben nem így történt, „a tiltás a demokratikus állam közrendjének fenntartása érdekében nem volt szükséges.”
Körtvélyessy Zoltán ebben az ügyben 2009. október 10-ére a budapesti Venyige utcai börtön elé jelentett be megmozdulást. A BRFK ezt is azzal az ürüggyel tiltotta meg, hogy az utca túl szűk, és a résztvevők akadályoznák a forgalmat, amely más útvonalon nem biztosítható. A tiltást a Fővárosi Törvényszék is jóváhagyta teljes mértékben a rendőrség közlekedési „szakvéleménye” alapján.
Ehhez képest a Venyige utca közismerten egy csekély forgalmú, ráadásul igen széles zsákutca, így nem merülhetett fel az, hogy 200 fősre tervezett tüntetés miatt a közlekedés más útvonalon ne lett volna megoldható. Ha az olyan nagy forgalmú sugárutakat, mint például az Andrássy utat lezárják hosszú időre a már sajnálatos módon rendszeressé vált homoszexuális vonulásokhoz , akkor nem lett volna akadálya annak, hogy a nemzeti radikálisok a politikai fogolyként előzetes letartóztatásban tartott hazafiak mellett tüntessenek.
Az európai patrióták számára kedvező döntést ritkán hozó strasbourgi bírói fórum azt is megállapította, hogy a magyar állam visszaélésszerűen, téves spekulációra hivatkozva tiltotta meg a tüntetést, amivel megsértette Körtvélyessy Zoltán gyülekezéshez fűződő alapjogát.
Jogilag és erkölcsileg is vállalhatatlan, hogy a mostani kormány a végsőkig próbál mentegetni és védeni számos, 2010 előtti rendőri jogsértést, ezeket a szakmailag és politikailag is vállalhatatlan tiltó határozatokat tisztességes egyezség megkötése helyett. A mostani strasbourgi perben terjedelmes védekező iratban bizonygatta az állam képviseletét ellátó Igazságügyi Minisztérium, hogy a tiltás jogszerű volt. Ilyen hozzáállás a 2006 őszi rendőrterror és a gárdisták elleni 2009 július 4-i brutális rendőri akció kapcsán zajló kártérítési perekben is tapasztalható sajnálatos módon.
Ez a hozzáállás azért is visszás, mert az Országgyűlés 2010. december 10-én elfogadta dr. Gaudi-Nagy Tamás NJSZ ügyvezető, akkori képviselő jelentését , amely a 2002-2010 közötti időszak tekintetében számtalan alapvető szabadságjogot (különösen gyülekezési jogot) érintő súlyos állami jogsértést állapított meg és ítélt el.
A Nemzeti Jogvédő Szolgálat ügyvédei a Körtvélyessy ügyek mellett korábban a gyülekezési jog hazai megsértése miatt perben is több kiemelkedő jelentőségű sikert értek el a strasbourgi bíróságon. Ilyen volt a spontán tüntetés jogintézményét legitimáló- azóta elhunyt kollégánk, dr. Grespik László által kiharcolt Bukta ítélet, továbbá a dr. Gyurta Tibor ügyvéd, NJSz elnöksége tag által elért ítéletek a Gyurcsány-rendszer ellen tiltakozás miatt megbüntetett két Kossuth téri mozgalmár ügyében (Fáber és Tatár v. Magyarország) vagy az Árpád-házi sávos zászló használatáért üldözött hazafi (Fáber v. Magyarország) ügyében.
A Budaházy György és 15 társa elleni terrorvád kapcsán a Magyar Nyilai büntetőperben a koncepciós jellegű eljárás a kormányváltás után szégyenszemre nem megszüntetésre került, hanem 2010 őszén a gyurcsányi alapanyagokból vádat emeltek, majd pedig tavaly augusztus 30-án összesen 125 év fegyházbüntetést szabtak ki rájuk egy törvénytelen és érvénytelen elsőfokú ítélettel. A bíró azóta lemondott, az ügyészség súlyosításért, a védelem felmentésért fellebbezett, a másodfokon eljáró Fővárosi Ítélőtábla viszont felfüggesztette a pert, és eljárási kérdések alkotmányos értelmezése miatt az Alkotmánybíróság döntését kérte.
A vádlottak túlnyomó része ma is házi őrizetben van vagy lakhelyelhagyási tilalom alatt áll. tavaly ősszel érdekükben indított közkegyelmi kezdeményezés eddigi még kapott támogatást a kormánypártok részéről, pedig az azóta is tartó - öt évig kétharmados - hatalmukat a részben a nemzeti radikális ellenállóknak köszönhetik.
Hatalmas öngól: a „ baráti” ukrán hatóságok által kiutasított Morvai és Gaudi mégis teljesítik kárpátaljai jogvédő útjukat
2017, szeptember 28 – 10:56
Tegnap Beregszász felé tartva még azt írtam, hogy „jelenleg még nem tudni vajon a „baráti” Ukrajna beenged-e minket, hogy elvégezhessük Kárpátalján nemzeti jogvédő, ellenőrző munkánkat.” Írásomban elérhetővé tettem számos, még országgyűlési és Európa Tanács Parlamenti Közgyűlési képviselői minőségben elmondott igazságbeszédemet a kárpátaljai magyarokkal és Ukrajnával kapcsolatban Most már elárulhatom egyik jogvédő kollégával fogadtunk: szinte biztos voltam benne, hogy megtagadják beutazásunkat, pedig ez a gyalázatos és jogtipró oktatási törvény után csak olaj a tűzre és hatalmas öngól nekik. Szeptember 27-én kora délután a beregsurányi határátkelőnél 16 fős nemzeti jogvédő delegációnk egy órás várakoztatása után (egyébként a magyar külügy segített ún. gyorsított áthaladásban, ez a magyar oldalon tökéletesen működött is) a terepruhás ukrán határőrök kurtán bejelentették két ukrán nyelvű határozatot lobogtatva, hogy Krisztinát és engem nem engednek be a jelenleg Ukrajnához tartozó soknemzetiségű csodaszép Kárpátaljára. A határozatot egy ukrán egyenruhás magyar hölgy kérésünkre ismertette: az ukrán titkosszolgálat (SZBU) jelzésére szereplünk a beutazási tilalom alá esők listáján, és most jön a poén: 2014 óta !! Bővebb indoklás nincs. A tilalom öt éves, így jövőre lejár. A kitiltás okát a budapesti ukrán nagykövetségen lehet kérni Kijevtől, és ott lehet fellebbezést előterjeszteni. Természetesen megtesszük, az ügyet az Emberi Jogok Európai Bírósági elé is elvisszük, ha nem változtatják meg. Kértük a határozatok magyar nyelven történő közlését, mivel a 2012-es ukrán nyelvtörvény 11.3 pontja szerint ( a törvény nálunk volt kétnyelvű változatban megfelelő magyarázattal, ezt utóbb meg is kapták az azt láthatóan újdonságként olvasgató ukrán határőrök) erre a regionális nyelvek tekintetében jogunk van: a beregi járásban a magyar nyelv ilyen, tehát magyarul is meg kellett volna kapnunk. De kérésünket nem teljesítették.
Azonnal értesítettük a beregszászi magyar konzulátust: dr. Erdei Péter konzul úr és munkatársa 20 perc múlva megérkeztek, és rendkívül korrekten, készségesen segítettek a helyzet kezelésében. Megtagadtuk, hogy aláírással igazoljuk a kitiltó határozatok átvételét, ezt a konzul úr tette meg. A több órán át tartó huzavona során az eleinte igen marcona és barátságtalan ukrán határőrök egyre jobban engedtek fel, amikor elmondtuk nekik, hogy ez a lépés és egyáltalán a mostani ukrán vezetés antidemokratikus, nem ukrán nemzeti közösségek elleni akciói mennyire ártanak Ukrajnának és a jogállamiság elvének, illetve a kárpátaljai magyarok jogainak sárba tiprását sem a magyar kormány, sem mi nem fogjuk szó nélkül hagyni. Erősen meghökkentek amikor elmondtuk, hogy az előremutató európai autonómia modellek (Dél-Tirol, Belgium, finnországi svédek stb. ) megfelelő bevezetésével hazánkkal együttműködve egy virágzó Svájccá lehetne alakítani Kárpátalját, ettől vágja el magát az önkény és erőszak útján menetelő mai ukrán államvezetés. A határincidensről rövidesen videós tudósítást teszünk közzé, addig egy fotót közlök.
Minderről természetesen beszámoltunk Szijjártó Péter külügyminiszter úr stábja részére is, várjuk és elvárjuk a magyar diplomácia magyarázatkérését és válaszlépését. Az igazi botrány nem az én kitiltásom, hanem Krisztináé, aki európai parlamenti képviselőként hetekkel korábban az EU mellett ukrán nagykövetnek bejelentett úton szerette volna velünk együtt ellenőrizni, hogy most szeptember elején hatályba lépett EU-ukrán társulási szerződésben az ukránok által vállalt, demokráciát és jogállamiságot garantáló szabályok mennyire érvényesülnek. Joggal várjuk az Európai Parlament elnöke és az Európai Bizottság bővítési biztosának tiltakozását… Krisztina így számolt be az atrocitásról és Kitiltva Ukrajnából! Morvaiék a határról jelentkeznek
De az igazi fricska ezután kapták az ukrán szervek: a természetesen előrelátóan előkészített B forgatókönyv szerinti helyszínről, a csodálatos szatmári Nagyar településről (ezúton is hálás köszönet Hadiné Guti Ibolya polgármester asszonynak és csapatának) videókonferencián megtartottuk az első kárpátaljai fórumunkat, amelynek bátor beregi magyarokból álló lelkes közönsége Makkosjániosiban, taxival átment három jogvédő kollégánk segítségével hallgathatta meg dr. Morvai Krisztina, dr. Menyhárt Gabriella erdélyi ügyvéd partnerünk (NJSZ elnökségi tag), a felvidéki harcos jogvédő Polgár Hajnalka, a nyugalmazott európai bizottsági tisztviselő Czigány Imre továbbá saját gondolatainkat a jogvédelem és ellenállás fontosságáról, az alapvető egyéni és közösségi jogok csorbíthatatlanságáról, a jogtipró ukrán oktatási törvényről és sok minden másról. A fórum felvételét szintén rövidesen közöljük.
Ma a Nemzeti Jogvédő Szolgálat delegációja folytatja kárpátaljai monitorozó útján, ezúttal Ungváron, ahol többek között Buhajla József főkonzul úr várja délután a küldöttségünk beutazásra érdemesnek talált tagjait egy hivatalos megbeszélésre.
Szabadságot és önrendelkezést minden magyarnak a Kárpát-medencében!
"Sosem tudhatod, milyen eredményei lesznek a cselekedeteidnek, de ha nem cselekszel, eredményük sem lesz." (Gandhi)
Kitiltás Kárpátaljáról...